Ministerul Transporturilor a transmis Comisiei Europene proiecte majore în valoare de circa 4,6 miliarde euro, cel mai recent fiind proiectul privind zona orbitală (centura) a Capitalei.



Instituţia, în calitate de Organism Intermediar pentru Transport, a transmis Comisiei Europene, pe 28 noiembrie, proiectul major "Infrastructura integrată pentru zona orbitală a Municipiului Bucureşti", potrivit Ministerului Transporturilor.

Reamintim însă că lunile trecute același minister a pretins că a trimis Comisiei Europene mai multe proiecte spre aprobarea finanțării, în condițiile în care comisarul european pentru de Dezvoltare Regională, Corina Crețu, spunea în aceleași zile că singurul proiect primit de la România ar fi cel pentru metroul București – Aeroport Otopeni.

Proiectul „Infrastructura integrată pentru zona orbitală a Municipiului Bucureşti" este al paisprezecelea proiect major transmis de Organismul Intermediar la Comisia Europeană totalizând aproximativ opt miliarde de euro, din care fonduri de la UE de aproximativ 4,6 miliarde de euro.



De asemenea, Organismul Intermediar, împreună cu beneficiarul Compania Naţională de Administrare a Infrastructurii Rutiere din România (CNAIR), pregăteşte transmiterea la CE a proiectului major "Pod suspendat peste Dunăre în zona Brăila", în valoare totală de aproximativ 554 de milioane de euro.



"Acest proiect, împreună cu proiectele majore deja transmise la CE, va conduce ca Ministerul Transporturilor - Organismul Intermediar de Transport să fie în măsură să acopere în integralitate alocarea de fonduri europene nerambursabile din POIM 2014-2020, prin proiecte transmise la Comisia Europeană", se menţionează în comunicat.